Apulaisvaltakunnansyyttäjä kertoi torstaina, että hän nostaa uusia murhasyytteitä Vuosaaren vuoden 2003 palkkamurhasta. Vilhusen epäillään osallistuneen murhan järjestelyihin ja Aarnion tienneen poliisina suunnitelmasta etukäteen.

Apulaisvaltakunnansyyttäjä Jukka Rappe nostaa Jari Aarniota ja Keijo Vilhusta vastaan syytteet vuoden 2003 palkkamurhasta. Aarnio toimi murhan aikaan Helsingin huumepoliisin päällikkönä ja Vilhunen johti More-rikollisjärjestöä.

Ruotsinturkkilaisen Volkan Ünsalin palkkamurhasta on jo aiemmin tuomittu kolme suomalaisrikollista ja teon ruotsalainen tilaaja. Nyt rikosepäilynä on, että Vilhunen osallistui murhan järjestelyihin ja Aarnio tiesi murhasuunnitelmasta ennalta ja jätti teon estämättä.